Š. Rusnák, poslanec: (2002-04-04):
I. Presperín, podpredseda NR SR: Budeme hlasovať o postúpení návrhu zákona do tretieho čítania. Hlasujte. (Hlasovanie.) Prítomných 117 poslancov, za 42, proti 22, zdržalo sa 50, nehlasovali 3. Tento návrh nebol schválený, zákon sme teda neposunuli do tretieho čítania. Ďakujem, pán spoločný spravodajca. Ďalej budeme hlasovať v druhom čítaní o návrhu skupiny poslancov Národnej rady Slovenskej republiky na vydanie zákona o zmene názvu Trenčianskej univerzity v Trenčíne (tlač 1287). Prosím pána poslanca Šlachtu ako spoločného spravodajcu, aby uviedol hlasovanie. Š. Šlachta, poslanec: Vážený pán podpredseda, vážené kolegyne, kolegovia, dovoľte mi odporúčať hlasovanie o predloženom návrhu takto: V rozprave odznel jeden pozmeňujúci návrh, pána poslanca Halmeša, o ktorom budeme môcť hlasovať až vtedy, keby prešla spoločná správa. V spoločnej správe boli predložené dve stanoviská, z toho jedno bolo stanovisko ústavnoprávneho výboru alebo návrh ústavnoprávneho výboru. Je to veľmi krátke, preto si dovolím to predsa len ozrejmiť znovu. Tento návrh znel – názov „Trenčianska univerzita v Trenčíne“ zmeniť na názov „Univerzita Alexandra Dubčeka v Trenčíne“. Išlo teda o gramatickú úpravu a gestorský výbor odporúčal nechváliť tento návrh. Prosím pán predsedajúci, dajte hlasovať o tomto prvom návrhu. Gestorský výbor ho odporúča neschváliť. I. Presperín, podpredseda NR SR: Prosím, hlasujte. (Hlasovanie.) 117 prítomných, 31 za, 54 proti, 24 sa zdržalo, 8 nehlasovalo. Návrh nebol schválený. Prosím. Š. Šlachta, poslanec: Ďalej budeme hlasovať o návrhu skupiny poslancov na vydanie zákona o zmene názvu Trenčianskej univerzity v Trenčíne na „Trenčianska univerzita Alexandra Dubčeka v Trenčíne“. Gestorský výbor ho odporúča neschváliť. I. Presperín, podpredseda NR SR: Prosím, hlasujte. Hlasujte. Gestorský výbor odporúča návrh neschváliť, prosím. (Hlasovanie.) Páni poslanci, ruším toto hlasovanie, pristúpime ešte raz znova k nemu. Považujem za neplatné toto hlasovanie. Ruším toto hlasovanie. (Ruch v sále.) Pán poslanec, prosím, aby sme sa vrátili k návrhu v pokoji. Š. Šlachta, poslanec: Prosím o pokoj, pani Sabolová. I. Presperín, podpredseda NR SR: Pani poslankyňa, páni poslanci, pokoj. Š. Šlachta, poslanec: Predkladám návrhy zo spoločnej správy, kde prvým bol pozmeňujúci návrh ústavnoprávneho výboru, o ktorom sme hlasovali predtým. I. Presperín, podpredseda NR SR: Vyjasnite si, pán spravodajca, najprv veci, o ktorých budeme hlasovať. Š. Šlachta, poslanec: Boli tu dva návrhy. Bol návrh pôvodný, ktorý... I. Presperín, podpredseda NR SR: Páni poslanci, preruším na 5 minút rokovanie. Prosím, aby ste si dali dokopy veci s gestorským výborom. (Prestávka.) (Po prestávke.) I. Presperín, podpredseda NR SR: Páni poslanci, prosím, aby ste zaujali svoje miesta. Prosím, keby ste prišli k hlasovacím zariadeniam, páni poslanci, budeme pokračovať v hlasovaní k tlači 1287. Páni poslanci, žiadam vás, aby ste prišli do rokovacej sály. Žiadam ešte raz poslancov Národnej rady, aby prišli do rokovacej sály na hlasovanie. Prosím, pán poslanec Šlachta, buďte tak dobrý, predložte ďalší návrh v rámci druhého čítania pri hlasovaní. (Ruch v sále.) Pán poslanec Vavrík, kľud. (Hlasy z pléna.) Ivan Gašparovič zapaľoval svetlá. Neviem, či nezapálil niečo. Pán poslanec Gašparovič má procedurálny návrh.